സഹാറാ IS തലവനെ ഫ്രഞ്ച് സേന വധിച്ചു വന് നേട്ടമെന്ന് പ്രസിഡണ്ട് മാക്രോണ് ഇസ്ലാമിക് സ്റ്റേറ്റിന്റെ ഗ്രേറ്റര് സഹാറാ മേഖലയുടെ തലവന് അദ്നാന് അബു വലീദ് അല് സഹ്റാവി കൊല്ലപ്പെട്ടുവെന്ന് ഫ്രഞ്ച് പ്രസിഡണ്ട് ഇമ്മാനുവേള് മാക്രോണ് അറിയിച്ചു. സാഹിലില് കഴിഞ്ഞ എട്ട് വര്ഷമായി തീവ്രവാദികള്ക്കെതിരെ പോരാട്ടം നടത്തുന്ന ഫ്രഞ്ച് സൈന്യത്തിന് ഇത് വന് വിജയമാണെന്നും അദ്ദേഹം കൂട്ടിച്ചേര്ത്തു.എന്നാല്, അല് സഹ്റാവിയെ സൈന്യം കൊലപ്പെടുത്തി എന്ന് ട്വിറ്ററിയില് അറിയിച്ച പ്രസിഡണ്ട് സംഭവത്തെ കുറിച്ച് കൂടുതല് വിശദാംശങ്ങള് വെളിപ്പെടുത്തിയില്ല. എവിടെ വെച്ചാണ് ഐ എസ് തലവന്റെ മരണമെന്ന് ഇതുവരെ സ്ഥിതീകരിക്കാനായിട്ടില്ല. മാലി, നൈജര് അതിര്ത്തി പ്രദേശങ്ങളിലാണ് ഈ തീവ്രവാദ സംഘടനക്ക് കൂടുതല് സ്വാധീനമുള്ളത്.സെര്വല്, ബാര്ഖെയ്ന് ഓപറേഷനുകളുടെ ഭാഗമായി സാഹിലില് ജീവന് നഷ്ടപ്പെട്ട മുഴുവന് ഹീറോകളെയും, അവരുടെ കുടുംബങ്ങളെയും പരിക്ക് പറ്റിയവരെയും കുറിച്ച് രാജ്യം ഇന്ന് ഓര്ക്കുന്നു, മാക്രോണ് ട്വിറ്ററില് എഴുതി. അവരുടെ ത്യാഗങ്ങള് വെറുതെയായില്ല.അധികൃതര് ഇതുവരെ സ്ഥിതീകരിച്ചിട്ടില്ലെങ്കിലും തീവ്രവാദി നേതാവിന്റെ മരണത്തെ കുറിച്ചുള്ള അഭ്യൂഹങ്ങള് കുറച്ച് ദിവസമായി മാലിയില് പ്രചരിക്കുന്നുണ്ട്. എന്നാല് സ്വതന്ത്രമായി മരണ വാര്ത്ത സ്ഥിതീകരിക്കാനോ മൃതശരീരം തിരിച്ചറിയാന് സാധിച്ചെന്നോ കണ്ടെത്തുക ഏറെ ശ്രമകരമാണ്.അല് സഹ്റാവിയുടെ മരണം തീവ്രവാദ ഗ്രൂപ്പിന് വളരെ നിര്ണായകമായ തിരിച്ചടിയാണെന്നും തങ്ങളുടെ പോരാട്ടം ഇനിയും തുടരുമെന്നും ഫ്രഞ്ച് പ്രതിരോധ മന്ത്രി ഫ്രോളന്സ് പാര്ലി അറിയിച്ചു.2017 ല് മാലിയില് നാല് അമേരിക്കന് സൈനികരെയും നാല് നൈജര് സേന അംഗങ്ങളെയും കൊലപ്പെടുത്തിയ സംഭവത്തിന്റെ ഉത്തരവാദിത്വം അല് സഹ്റാവി ഏറ്റെടുത്തിരുന്നു. കൂടാതെ, സാഹില് പ്രദേശത്ത് നിന്ന് നിരവധി വിദേശികളെ ഇവര് തട്ടിക്കൊണ്ടു പോകുകയും ചെയ്തിട്ടുണ്ട്. 2016 ല് നൈജറിലെ വീട്ടില് നിന്ന് തട്ടിക്കൊണ്ടു പോയ ജെഫ്രി വൂഡ്കെ ഇപ്പോഴും ഐഎസ് കസ്റ്റഡിയിലുണ്ടെന്നാണ് വിശ്വസിക്കപ്പെടുന്നത്.പടിഞ്ഞാറന് സഹാറയിലെ ഒരു തര്ക്ക പ്രദേശത്താണ് ഈ തീവ്രവാദി നേതാവിന്റെ ജനനം. പിന്ക്കാലത്ത് അദ്ദേഹം പോലിസാരിയോ ഫ്രണ്ടിന്റെ ഭാഗമായി. അള്ജീരിയയില് കുറച്ച് കാലം കഴിഞ്ഞ ശേഷം അദ്ദേഹം വടക്കന് മാലിയിലേക്ക് മാറുകയും മുജാവോ MUJAO എന്ന പേരില് അറിയപ്പെടുന്ന ഒരു സംഘടനയുടെ പ്രധാന ഭാഗമായി മാറുകയും ചെയ്തു. 2012 ല് ഗാവോ എന്ന വടക്കന് നഗരം ഇവരുടെ അധീനതയില് വരുത്തിയിരുന്നു. എന്നാല്, ഫാന്സിന്റെ നേതൃത്വത്തിലുള്ള സൈനിക ഓപറേഷന് വഴി നഗരം ഇസ്ലാമിക ഭീകരവാദികളുടെ നിയന്ത്രത്തില് നിന്ന് പിടിച്ചെടുത്തെങ്കിലും അവര് നിരന്തരം അക്രമ പ്രവര്ത്തനങ്ങള് നടത്താറുണ്ട്.മുജാവോ തുടക്കത്തില് അല് ഖ്വായ്ദയുമായിട്ടായിരുന്നു ബന്ധം പുലര്ത്തിയിരുന്നതെങ്കിലും 2015 ല് അല് സഹ്റാവി ഒരു ഓഡിയോ സന്ദേശത്തില് തങ്ങള് ഐസിസ് ഇറാഖ്, സിറിയയുമായി സഖ്യമുണ്ടാക്കി എന്നറിയിച്ചിരുന്നു.2013 മുതല് ഫ്രഞ്ച് സൈന്യം മാലിയില് ഐഎസിനെതിരെ പോരാട്ടം നടത്തുന്നുണ്ട്. എന്നാല് അടുത്ത വര്ഷം മുതല് രാജ്യത്തെ സൈനികരുടെ വിന്യാസം കുറക്കുമെന്നും ഫ്രാന്സ് അറിയിച്ചിട്ടുണ്ട്.